Seda erinevust võiks ehk väljendada nii, kui võrrelda äratust Issanda  tulega, mis langes Eelija püstitatud läbimärjale altarile. Jumal oma suveräänsuses sekkus seal ootamatult, ilmutades oma väge paganate keskel. Liturgia on aga tuli, mis põleb templi altaril ja mida Piibli eeskirja kohaselt ei tohi kunagi kustutada. Äratus on prohvetlik, liturgia on aga preesterlik. Äratus on välgulöök taevast, mis süütab uue tule. Liturgia on Issanda leek, mis usklikke valgustades ja soojendades meie seas juba põleb.